open-index/open-wikipedia-markdown huggingface dataset:
Sten Pettersson

**Sten Karl Leopold "Sten-Pelle" Pettersson** (11. syyskuuta 1902 Tukholma – 1. kesäkuuta 1984 Tukholma) oli ruotsalainen aitajuoksun olympiamitalisti ja maailmanennätysmies. Hän edusti tukholmalaista IK Göta -seuraa. Hän oli pituudeltaan 190 cm ja painoi aktiiviuransa aikana 79 kg.

Pettersson saavutti Pariisin olympialaisissa 1924 pronssia 110 metrin aitajuoksussa ajalla 15,4. Hän teki 400 metrin aitajuoksun maailmanennätyksen 53,8 Colombes'ssa 4. lokakuuta 1925. Hän juoksi 110 metrin aitajuoksun maailmanennätyksen 14,8 Tukholmassa 18. syyskuuta 1927. Amsterdamin olympialaisissa 1928 hän sijoittui 400 metrin aitajuoksussa ja 4&nbsp;×&nbsp;400&nbsp;metrin viestissä neljänneksi sekä karsiutui 110 metrin aitajuoksun välierissä. Los Angelesin olympialaisissa 1932 hän karsiutui 400 metrin juoksun alkuerissä ja 400 metrin aitajuoksun välierissä. Torinon EM-kilpailuissa 1934 hän karsiutui 110 metrin aitajuoksun välierissä.

Pettersson voitti Ruotsin-mestaruuden 100 metrillä 1925 ja 1926, 200 metrillä 1925, 1927 ja 1928, 400 metrilä 1928, 110 metrin aitajuoksussa 1923–1926, 1930 ja 1933, 400 metrin aitajuokussa 1923 ja 1925–1930 sekä vauhdittomassa korkeushypyssä 1923–1925.

Yleisurheilu-uransa jälkeen Pettersson nousi maajoukkuetasolle keilailussa. Hän voitti Ruotsin-mestaruuden viisimiehisjoukkuekilpailussa 1941 sekä henkilökohtaisessa kilpailussa ja nelimiehisjoukkuekilpailussa 1942. Hän teki kahden sarjan Ruotsin ennätykseksi 521 pistettä.

Pettersson sai ensimmäisen Svenska Dagbladetin kultamitalin vuonna 1925.

## Lähteet
Joni Lehikoinen

**Joni Lehikoinen** (s. 7. helmikuuta 1999 Tohmajärvi) on suomalainen pesäpalloilija, joka edustaa Joensuun Mailaa. Hän pelaa ulkokentällä ykkösvahdin tai siepparin paikalla ja sisäpelissä pääosin vaihtajan roolissa.

Lehikoinen pelasi kasvattajaseurassaan Tohmajärven Pompussa juniorisarjoja C-ikäiseksi saakka ennen siirtymistään Kiteen Palloon. Debyytti Superpesiksessä tapahtui kaudella 2018 Haminan Palloilijoiden joukkueessa. Tätä ennen Lehikoinen oli pelannut kaksi kautta Ykköspesiksessä: kaudella 2016 Joensuun Mailan kakkosjoukkueessa ja kaudella 2017 Jyväskylän Lohessa.

Kaudeksi 2019 Lehikoinen siirtyi Joensuuhun, jossa hän saavutti ensimmäisen aikuisten SM-mitalinsa Joensuun Mailan voittaessa seurahistoriansa toisen Suomen mestaruuden. Mestaruuskauden jälkeen Lehikoinen siirtyi Kiteen Palloon kaksivuotisella sopimuksella, jota jatkettiin kahdella lisävuodella kesällä 2021.

Lehikoinen palasi Joensuun Mailaan syksyllä 2023 kaksivuotisella sopimuksella.

Kauden 2023 päätteeksi Lehikoinen on pelannut 164 Superpesiksen runkosarjaottelua. Hän on lyönyt 3+39 juoksua, tuonut 41 juoksua ja kerännyt 321 kärkilyöntipistettä.

## Lähteet
Marian Costea

**Marian Costea** (13. kesäkuuta 1952 Bukarest – 10. huhtikuuta 2024) oli romanialainen jääkiekkoilija, joka pelasi hyökkääjänä. Hän edusti Romanian pääsarjan Dinamo Bucureștia kymmenen kauden ajan. Costea pelasi myös Romanian maajoukkueessa Innsbruckin talviolympialaisissa 1976 ja Lake Placidin talviolympialaisissa 1980. Innsbruckissa hän pelasi kuusi ottelua tehopistein 3+3=6 keräten 12 rangaistusminuuttia ja Lake Placidissa viisi ottelua tehopistein 3+2=5 keräten 14 rangaistusminuuttia. Costea edusti Romaniaa myös maailmanmestaruuskilpailuissa 1977, joissa hän pelasi kymmenen ottelua tehoin 0+3=3 keräten 26 rangaistusminuuttia.

## Lähteet
Sonkajärven tsasouna

**Sonkajärven Jumalansynnyttäjän kuolonuneen nukkumisen tsasouna**, eli **Sonkajärven tsasouna** on Sonkajärven keskustassa, kunnantalon vieressä sijaitseva ortodoksinen rukoushuone. Puisen tsasounan suunnitteli arkkitehti Ilmari Ahonen ja sen vihki 1. lokakuuta 1961 arkkipiispa Paavali. Rukoushuoneen sisätilat kunnostettiin talkootyöllä ja lahjoitusvaroin vuonna 2004. Tällöin pyhäkkö sai uuden, arkkitehti Sakari Siitosen suunnitteleman ikonostaasin ja Oulunseudun Ikonimaalarit maalasivat sen uudet ikonit. 

Vuosien 1939–1944 sotien seurauksena 70 prosenttia Suomen ortodokseista joutui jättämään aiemman kotipaikkansa Suomessa. Heille rakennettiin 13 kirkkoa ja 41 tai 42 rukoushuonetta. Sonkajärven tsasouna lukeutuu näihin rakennuksiin, ja on rakennettu Suomen kreikkalaiskatolisen kirkkokunnan jälleenrakentamista koskevan lain (1950) ja asetuksen turvin.

Nykyään tsanouna toimii ortodoksisen kirkon Kuopion ja Karjalan hiippakunnan, Kuopion ortodoksisen seurakunnan Sonkajärven alueen pyhäkkönä. Tsasounan temppelijuhlaa eli praasniekkaa vietetään 15. elokuuta.

## Lähteet

## Aiheesta muualla
*Jumalanäidin kuolonuneen nukkumisen rukoushuone, Sonkajärvi (ikonimaalarit.fi)
Elöd Antal

**Elöd Gherghely Antal** (s. 11. maaliskuuta 1955) on romanialainen jääkiekkoilija, joka pelasi puolustajana. Hän edusti Romanian pääsarjan SC Miercurea Ciucia 15 kauden ajan ja Avântul Miercurea Ciucia sekä Steaua Bucureștia kumpaakin yhden kauden ajan. Kaudella 1979–1980 hän teki SC Miercurea Ciucin joukkueessa tehopisteet 62+43=105. Antal pelasi myös Romanian maajoukkueessa Innsbruckin talviolympialaisissa 1976 ja Lake Placidin talviolympialaisissa 1980. Innsbruckissa hän pelasi kuusi ottelua tehopistein 5+1=6 ja Lake Placidissa viisi ottelua tehopistein 0+3=3 keräten kaksi rangaistusminuuttia. Antal edusti Romaniaa myös maailmanmestaruuskilpailuissa 1977, joissa hän pelasi kymmenen ottelua tehoin 0+1=1 keräten kuusi rangaistusminuuttia.

## Lähteet
Sauna 2000

**Sauna 2000** on Moya Horrorin kehittämämä videopeli. Pelin demo-versiossa tarkoituksena on ehtiä lämmittää sauna ja saunoa ennen kuin aurinko laskee. Peli on tehty graafisesti 90-luvun videopelien tyyliin. Pelin demo-versio julkaistiin helmikuussa 2020 digitaalisen demo-kauhupeli-levyn *Haunted PS1 Demo Discin* mukana, jossa oli kuusitoista muuta peliä. 

## Pelaaminen
### Demo-versio
Pelin demo-versiossa peli alkaa järven rannalta, jossa on muun muassa sauna ja liiteri. Pelaajan pitää lämmittää sauna ja saunoa ennen kuin aurinko laskee. Pelihahmo, jolla pelaaja pelaa puhuu ääneen kertoakseen pelaajalle ohjeita. Pelaajan pitää muun muassa pilkkoa polttopuita ja hakea vettä laiturin päästä.
#### Demo-version lopetukset
Demo-versiossa pelissä on neljä lopetusta. Niistä kolme ovat helposti saatavilla, mutta neljäs tulee satunnaisesti jonkin lopetuksen jälkeen.

* Jos pelaaja ehtii lämmittää saunan ja saunoa ennen kuin aurinko laskee, jossain vaiheessa pelaajan viereen ilmestyy piru "Man with horns". Piru puhuu pelaajalle pelin loppuun saakka. Jokin iso valoisa asia alkaa kasvamaan taivaalla, joka pikkuhiljaa täyttää koko taivaan. Sen jälkeen peli loppuu.

* Jos pelaaja ei ehdi lämmittää saunaa ja saunoa ennen kuin aurinko laskee, läheisestä luolasta tulee vihainen piru, joka yrittää saada pelaajan kiinni kirveen kanssa. Kun piru saa pelaajan kiinni pelaaja syntyy pitkään käytävään, jonka päässä on kotimainen huoneisto. Kun pelaaja astuu huoneiston sisään, hän ei pääse enää takaisin käytävään. Kun pelaaja kävelee huoneeseen, jossa ihminen istuu lattialla television äärellä, palaa takaisin ensimmäiseen huoneeseen ja palaa takaisin huoneeseen, jossa ihminen istui, ihminen nousee seisomaan.Sitten pelaaja pystyy ohjaamaan ihmistä ja tarkoituksena on paeta pelaajan ensimmäistä pelihahmoa, joka jahtaa nyt pelaajaa kirveen kanssa.
(Tässä vaiheessa lopetus haarautuu kahteen lopetukseen.)
* Jos pelaaja pääsee käytävän toiseen päähän, pelaaja ilmestyy japanilaiseen kylpylään. Pelaajan pitää edetä kylpylässä rauhallisesti, jotta kaikki tarvittava tapahtuisi. Lopuksi pelaajan pitää kävellä hohtavasta ovesta sisään, jolloin peli loppuu.
* Jos pelaaja ei pääse käytävän toiseen päähän, pelaaja ilmestyy huoneeseen, jossa hahmo lyö pelaajaa kirveellä, jonka jälkeen peli loppuu.

* Neljäs lopetus tulee satunnaisesti minkä tahansa lopetuksen jälkeen. Pelaaja syntyy paikkaan, joka on kuin ulkoplaneetta. Pelaajan ei tarvitse tehdä mitään, että peli loppuisi, mutta paikasta löytää laulavan hahmon, jonka päällä on valokeila.

## Pelin kehitys
Amos Sorri aloitti kehittämään *Sauna 2000*:ta vuonna 2019. Hän teki pelin demo-version parissa kuukaudessa valmiiksi, jotta saisi sen "Haunted PS1 Demo Disc"-demo-kauhupeli-levylle. *Haunted PS1 Demo Disc* julkaistiin helmikuussa 2020 ja sen pelit saivat huomiota maailmanlaajuisesti. *Sauna 2000*:nen joukkorahoituskampanja aloitettiin kesäkuussa 2020. Sorri pyrkii saamaan joukkorahoituksella pelille uusia tekijöitä.

## Vastaanotto
Peli on saanut maailmanlaajuista suosiota ja hyvää palautetta.

## Lähteet
* 
* 
*
Mellanox

**Mellanox Technologies** () on israelilainen puolijohdevalmistaja.
Yhtiön tuotteisiin kuuluu supertietokoneissa käytetty Infiniband-kytkentäverkko.

Mellanox osti vuonna 2016 israelilaisen EZchip Semiconductorin vuonna 2016. EZchipin mukana yhtiö sai yhdysvaltalaisen Tileran, jonka EZchip osti vuonna 2014. Ostojen myötä Mellanox sai immateriaalioikeudet moniytimisiin Tile-suorittimiin sekä SkyMesh-kytkentään.

Nvidia on ostanut Mellanoxin 6,9 miljardilla dollarilla vuonna 2020.

## Lähteet
James John Gordon Bremer

**James John Gordon Bremer** (26. syyskuuta 1786 &ndash; 14. heinäkuuta 1850) oli brittiläinen meriupseeri. Hän oli mukana kahdessa yrityksessä  &ndash; Fort Dundas ja Port Essington &ndash; perustaa pohjois-Australiaan brittiläinen siirtokunta, jotka molemmat epäonnistuivat. Myöhemmin hän osallistui ensimmäiseen oopiumisotaan Kiinaa vastaan. Hänet ylennettiin lippueamiraaliksi vuonna 1849.

Bremerin isä James Bremer (k. tammikuussa 1786) oli merivoimien luutnantti, samoin kuin hänen isoisänsä kapteeni James Bremer (k. 1774). Bremer liittyi itse laivastoon vuoden 1794 loppupuolella.

Napoleonin sotien aikana Bremer sai valloitetuksi kaksi Ranskan laivaston alusta, jotka olivat *Weser* ja *Le Bon Génie*.

Helmikuussa 1824 Bremer sai käskyn perustaa siirtokunta Melvillensaarelle. Kesäkuussa samana vuonna hän saapui aluksellaan Sydneyyn ja vietti kuukauden kooten varusteita ja miehiä. Hänen johtamansa retkikunta perusti Fort Dundas -nimisen siirtokunnan virallisesti 26. syyskuuta 1824. Paikka oli huonosti valittu, mistä Bremer ei kuitenkaan ollut tietoinen, sillä hän tarkasteli aluetta ainoastaan kuivan kauden aikana. Hän poistui Fort Dundasista marraskuussa 1824 ja matkusti Intiaan, missä otti osaa ensimmäiseen anglo–burmalaiseen sotaan. Fort Dundas hylättiin vuonna 1828, kun sen asukkaat siirrettiin Fort Wellingtoniin Rafflesinlahdelle. Fort Wellington puolestaan hylättiin vuonna 1829.

Aiemmista epäonnistumisista huolimatta brittien piirissä eli usko pohjoisen kauppa-aseman mahdollisuuksiin, ja vuonna 1837 Bremer sai paroni Glenelgiltä tehtäväkseen perustaa uusi siirtokunta alueelle. Bremerin alukset HMS ''Alligator'' ja HMS ''Britomart'' johtivat retkikunnan Port Essingtoniin, jonne perustettiin virallisesti nimellä *Port Victoria* tunnettu siirtokunta lokakuussa 1838. Bremer haaveili onnistuneesta siirtokunnasta ja yritti saada lupia myydä alueella maa-alueita pysyvää asutusta varten, mutta paroni Glenelg ei halunnut kiirehtiä asiaa. Bremer jätti siirtokunnan kesäkuussa 1839 lähteäkseen jälleen Intiaan. Siirtokunnan viralliseksi komentajaksi tuli tällöin merijalkaväen upseeri John McArthur, joka tosin oli ollut merkittävä auktoriteetti siirtokunnassa sen perustamisesta lähtien. Vastoinkäymisten ja kustannusten takia myös Port Essington hylättiin vuonna 1849.

Ensimmäisessä oopiumisodassa Bremer komensi kahdesti brittien koko merivoimia alueella. Kiinalaiset luonnehtivat häntä kyvykkäimmäksi viholliskomentajaksi sodassa. Hänestä tehtiin ansioidensa johdosta Bathin ritarikunnan jäsen arvolla *Knight Commander*.

Huhtikuussa 1846 Bremer nimitettiin Kanaalin laivaston varapäälliköksi, sekä saman vuoden marraskuussa Woolwichin sataman superintendentiksi. Hänet ylennettiin lippueamiraaliksi vuonna 1849. Hän kuoli Comptonissa lähellä Plymouthia 14. helmikuuta 1850.

## Lähteet
* 

### Viitteet
Sakai (Fukui)

**Sakai** () on Japanin kaupunki Honshūn saarella Chūbun tai Hokurikun alueella Fukuin prefektuurissa. Se sijaitsee prefektuurin pohjoisosassa Japaninmeren rannikolla. Kuzuryū- ja Takedajoet laskevat mereen kaupungin länsiosassa. Idässä kaupungin alue nousee Kaetsuvuorille ja rajautuu Ishikawan prefektuuriin. Sakaissa on 91&nbsp;036 asukasta (kesäkuussa 2020) ja sen pinta-ala on 209,67 neliökilometriä.

Sakai on kaupunkina suhteellisen nuori: se perustettiin vuonna 2006 liittämällä yhteen Haruen, Maruokan, Mikunin ja Sakain maaseutukaupungit. Nimensä kaupunki otti entiseltä Sakain piirikunnalta. Merkittävin keskus on Kuzuryūjoen suulla sijaitseva Mikuni, joka kehittyi jo keskiajalta lähtien vilkkaana kauppa- ja kalastussatamana. Edo-kaudella se oli Echizenin provinssin pohjoisosien ainoa ulkosatama. Sisämaassa sijaitseva Maruoka kasvoi vuorostaan vuonna 1576 perustetun Maruokan linnan ympärille, ja Edo-kaudella se oli Maruokan daimiokunnan pääkaupunki. Sakaihin kuuluvalla viljavalla maaseutualueella tuotetaan esimerkiksi riisiä, valkoruohosipulia, vesimeloneja ja koristekukkia. Kaupungissa toimii etenkin erityyppistä tekstiiliteollisuutta, ja 1970-luvulta lähtien teollisuutta on sijoittunut myös Japaninmeren rannikolle rakennetulle teollisuusvyöhykkeelle.

Maruokan linnan lisäksi Sakain rakennettuun kulttuuriperintöön kuuluvat esimerkiksi Takidan-jin buddhalainen temppeli puutarhoineen ja historiallinen Tsubokawa-suvun asuintalo. Ne on molemmat valittu Japanin tärkeän kulttuuriomaisuuden kohteiksi. Kaupungin rannikolla on useita luonnonnähtävyyksiä, kuten Oshiman saari ja Tōjinbōn rantakalliot. Osa kaupungin alueesta kuuluukin Echizenin–Kaga-kaiganin puolikansallispuistoon. Sakaita palvelevat JR Nishi-Nihonin Hokuriku-päälinja ja Echizen-rautateiden Mikuni-Awara-linja. Kaupungin alueella toimii Fukuin lentoasema, jolle ei kuitenkaan ole säännöllistä lentoliikennettä.

## Kuvia

Tiedosto:Maruoka Castle 20100529-01.jpg|Maruokan linnan torni
Tiedosto:Sakai Oshima 06.jpg|Silta Oshiman saarelle
Tiedosto:Japanese best is short 201512.jpg|Kirjemuseo
Tiedosto:Mikuni Port.jpg|Mikunin satamaa


## Lähteet

## Aiheesta muualla

* Kaupungin internetsivut
Annica Åhlén

**Annica Gunilla Åhlén** (s. 17. tammikuuta 1975 Trångsund, Huddinge, Ruotsi) on ruotsalainen maajoukkuetasolla 1980-, 1990- ja 2000-luvuilla pelannut jääkiekkoilija, jonka pelipaikka oli maalivahti. Hän pelasi Ruotsin naisten jääkiekkomaajoukkueessa olympialaisten jääkiekkoturnauksessa 1998 Naganossa ja 2002 Salt Lake Cityssä, jolloin Ruotsin joukkue saavutti pronssia. MM-kilpailuissa hän edusti maajoukkuettaan kaikissa turnauksissa 1990–1997 sekä Yhdysvalloissa 2001. EM-kilpailuissa Åhlén edusti Ruotsia kaikissa järjestetyissä turnauksissa. Seuratasolla hän edusti urallaan AIKia ja Brynäs IF:tä.

## Lähteet
Ernie Collett

**Ernie Collett** voi tarkoittaa ainakin seuraavia henkilöitä:

* Ernie Collett (1914–1980), englantilainen jalkapalloilija
* Ernie Collett (1895–1951), kanadalainen jääkiekkomaalivahti ja olympiavoittaja
Marvell Technology Group

**Marvell Technology Group** on puolijohdevalmistaja, jonka tuotteisiin kuuluvat ASIC-, järjestelmä- sekä verkkopiirit. Yritys on perustettu vuonna 1995, sillä on  työntekijää, ja myynti on 2,7 miljardia dollaria.

Marvell osti vuonna 2006 Inteliltä XScale-suorittimien oikeudet. Se osti puolijohdevalmistaja Caviumin kuudella miljardilla dollarilla. Kauppa valmistui vuonna 2018. Caviumin myötä Marvell sai QLogicin, jonka Cavium osti 1,36 miljardilla dollarilla.

## Lähteet
Marvell

**Marvell** voi tarkoittaa seuraavia:
* Marvell Technology Group, puolijohdevalmistaja
* Mar-Vell, sarjakuvahahmo
* Andrew Marvell (1621–1678), englantilainen runoilija
* Marvell (Arkansas)
Thomas Jefferson Randolph

**Thomas Jefferson Randolph** (12. syyskuuta 1792 – 8. lokakuuta 1875) oli yhdysvaltalainen maanviljelija ja poliitikko, joka toimi Virginian yleiskokouksen alahuoneen jäsenenä ja Virginian yliopiston rehtorina. Yhdysvaltain sisällissodan aikana Randolph oli eversti Konfederaation armeijassa. Randolph oli Yhdysvaltain kolmannen presidentin Thomas Jeffersonin vanhin lapsenlapsi.

## Lähteet
Southamptonin piirikunta

**Southamptonin piirikunta** () on Yhdysvaltojen Virginian osavaltiossa sijaitseva piirikunta. Sen väkiluku oli 17&nbsp;631 vuonna 2019. Piirikunnan hallintokeskus on Courtlandin kunta. Piirikunta perustettiin vuonna 1749.
  
## Lähteet

## Aiheesta muualla
Mieczysław Batsch

**Mieczysław Józef Batsch** (1. tammikuuta 1900 Lviv – 28. syyskuuta 1977 Przemyśl, Ala-Karpatia) oli puolalainen jalkapalloilija. Hän pelasi Puolan jalkapallomaajoukkueessa olympialaisten jalkapalloturnauksessa 1924 Pariisissa. Pelaamissaan 11 maaottelussa Batsch teki kahdeksan maalia, joista neljä tuli ystävyysotteluissa Suomea vastaan.

## Lähteet
Microchip Technology

**Microchip Technology** on yhdysvaltalainen puolijohdevalmistaja. Yhtiö on perustettu vuonna 1989 ja sen päämaja sijaitsee Chandlerissa Arizonassa.

Vuonna 2024 yhtiön liikevaihto oli 7,6 miljardia dollaria. Yhtiö kehittää, valmistaa ja myy mikrokontrollereita ja kehitystyökaluja.

## Yritysostoja
Microchip on laajentunut lukuisilla yritysostoilla:

*KeeLoq technology vuonna 1995
*TelCom Semiconductor 300 miljoonallla dollarilla vuonna 2000
*Hampshire Company vuonna 2008
*HI-TECH Software, australialainen yritys, joka kehitti ANSI C -kääntäjää, vuonna 2009
*ZeroG Wireless vuonna 2009
*Silicon Storage Technology (SST) vuonna 2010
*Ident Technology AG vuonna 2012
*Roving Networks vuonna 2012
*Standard Microsystems Corporation (SMSC) vuonna 2012
*Novocell Semiconductor vuonna 2013
*EqcoLogic vuonna 2014
*Supertex vuonna 2014
*Micrel vuonna 2015
*Atmel 3,56 miljardilla dollarilla vuonna 2016
*Microsemi vuonna 2018
*Tekron International Limited, uusiseelantilainen GPS-paikantimia ja tarkkuusajoittimia tekevä yhtiö, vuonna 2020

## Lähteet

## Aiheesta muualla
Cypress Semiconductor

**Cypress Semiconductor** on vuonna 1982 perustettu Piilaaksossa sijaitseva puolijohdevalmistaja.

Yhtiön tuotteisiin kuuluvat järjestelmäpiirit ja kosketusnäytöissä käytettävät ratkaisut. Yhtiö on kehittänyt Wireless USB-teknologiaa, joka on tarkoitettu kilpailemaan Bluetoothin kanssa.

Vuonna 2016 yhtiö osti Broadcomin esineiden internetiin liittyvän liiketoiminnan 550 miljoonalla dollarilla.

Vuonna 2019 Infineon Technologies osti yhtiön 9,4 miljardilla dollarilla.

## Lähteet
Romanichthyini

**Romanichthyini** on toinen ahventen (Percidae) kalaheimon Luciopercinae-alaheimon kahdesta tribuksesta. Siihen kuuluvat seuraavat kaksi sukua:

* *[[Zingel]]*
* *[[Romanichthys]]*

## Lähteet
S/S Petsamo

**S/S Petsamo** oli suomalainen matkustaja- ja rahtihöyrylaiva, jonka Saksan laivaston sukellusvene U-34 torpedoi Irlannin etelärannikolla 10. heinäkuuta 1940. Laivan upotessa hukkui neljä miehistön jäsentä. Laiva oli tulossa Rosariosta Argentiinasta Irlannin Corkiin 7&nbsp;300 tonnin maissilastissa. Laivan kapteeni ja 33 miehistöön kuulunutta pelastuivat Corkiin.

*Petsamo* oli 5&nbsp;453 bruttorekisteritonnin alus, jonka pituus oli 123,9 metriä, leveys 15,7 metriä ja syväys 7,9 metriä. Laivassa oli kolmisylinterinen trippelihöyrykone, jonka teho oli 463 hevosvoimaa. Laivan suurin nopeus oli 10 solmua.

*Petsamo* oli rakennettu 1907 William Beardmore & Companyn telakalla Glasgowissa liverpoolilaiselle Pacific Steam Navigation Company varustamolle nimellä *S/S Junin*. Laivalla oli useita omistajia. Vuonna 1926 holyheadiläinen varustamo William Thomas Shipping Company antoi sille nimeksi *S/S Cambrian Idylle*. Laiva tuli vuonna 1930 hankolaisen H. A. Elfvingin varustamon omistukseen ja sen nimeksi muutettiin *Petsamo*. Vuonna 1935 omistajaksi tuli hankolainen Elfvingin Kalastuslaivue ja vuonna 1936 hankolainen Ragnar Nordströmin omistama Suomen Kalastus Oy.

*Petsamo* oli 1930-luvulla Elfvingin sillinpyyntilaivaston emäaluksena Islannin vesillä. Laiva oli uiva säilyketehdas, jossa työskenteli 300 miestä ja 150 nuorta tyttöä, ”sillipiikaa”. Laivaan kertynyttä kalaa kuljetettiin pienemmillä aluksilla Suomeen kesän aikana jo ennen kuin *Petsamo* palasi kotisatamaansa Hankoon.  

## Lähteet

## Aiheesta muualla
* s/s Petsamo, Suomen merimuseon kuvakokoelma (Finna)
* Elfvingin kalastuslaivueen S. S. Petsamo Hangon möljässä, Lauri Tanskan kuvakokoelma, Kirjastovirman kuva-arkisto 
* Ernst Lampén : ''Sillien kimpussa Islannin vesillä: Elfvingin kalastuslaivueessa''. Otava 1931 digitoituna Doriassa
Tsuruga

**Tsuruga** () on Japanin kaupunki Honshūn saarella Chūbun tai Hokurikun alueella Fukuin prefektuurissa. Se sijaitsee prefektuurin keskiosassa Japaninmeren Tsuruganlahden rannikolla. Kaupunki on rakentunut Nosakavuorten ympäröimälle tasangolle Tsuruganlahden pohjukkaan. Siihen kuuluu myös puolet Tsurugan niemimaasta. Etelässä kaupunki rajautuu Shigan prefektuuriin. Tsurugassa on 65&nbsp;175 asukasta (kesäkuussa 2020) ja sen pinta-ala on 251,41 neliökilometriä.

Tsurugalla on yksi Japaninmeren rannikon parhaista luonnonsatamista, jonka ansiosta se kehittyi jo muinoin tärkeänä satamapaikkakuntana Hokurikun alueen ja Kioton ja Naran välisellä, Biwajärven kautta kulkevalla kauppareitillä. Edo-kaudella Tsurugan kautta liikkui muun muassa riisiä, teetä, soijaa ja Ezon eli Hokkaidōn merilevää (*[[konbu]]*). 1900-luvun alussa sieltä avattiin suora laivayhteys Vladivostokiin. Toisen maailmansodan jälkeen kaupankäynti hiljeni, mutta on vilkastunut jälleen 1980-luvun lopulta lähtien. Kaupunkioikeudet osana Japanin nykyistä kunnallishallintoa Tsurugalle myönnettiin vuonna 1937, toisena Fukuin prefektuurissa. Nykyisen alueensa kaupunki saavutti vuoden 1955 kuntaliitoksessa. Kaupunkiin on sijoittunut muun muassa elintarvike-, tekstiili-, kemian-, sementti- ja puuteollisuutta. Siellä toimii myös Tsurugan ydinvoimala.

Tsurugan rakennettuun kulttuuriperintöön kuuluvat esimerkiksi Kehi-jingūn ja Jōgū-jinjan šintolaiset pyhäköt. Kehi-jingū on hyvin vanha pyhäkkö, joka toimi aiemmin Echizenin provinssin pääpyhäkkönä. Tsuguranlahden rannikolla levittäytyy Kehi no matsubaran mäntymetsä, yksi Japanin suurimmista. Historiallisia puutarhoja ovat Shibata-klaanin puutarha ja Seifuku-jin buddhalaisen temppelin puutarha. Osia kaupungin alueesta kuuluu Wakasanlahden puolikansallispuistoon ja Echizenin–Kaga-kaiganin puolikansallispuistoon. Tsurugaa palvelevat JR Nishi-Nihonin Hokuriku-päälinja ja Obama-linja.

## Kuvia

Tiedosto:150228 Kehi-jingu Tsuruga Fukui pref Japan05s3.jpg|Kehi-jingūn pyhäkkö
Tiedosto:Port of Tsuruga.jpg|Tsurugan satama
Tiedosto:150228 Mt Saihogatake Mt Sazaegatake Tsuruga Fukui prefecture Japan04bs3.jpg|Kehi no matsubaran rannikkoa
Tiedosto:Mongasaki.jpg|Mongasakin rannikkoa


## Lähteet

## Aiheesta muualla

* Kaupungin internetsivut
Ouessantinlammas

**Ouessantinlammas** on lammasrotu, jonka alkuperä on Ranskan Bretagnessa olevalla Ouessantin saarella.

Nykyisin kyseistä rotua kasvatetaan Ranskan lisäksi laajalti muuallakin Euroopassa sekä Yhdysvalloissa. Rotu hävisi Ouessantin saarelta, ja oli lähellä kuolla sukupuuttoon 1900-luvun puolivälissä. Rotu onnistuttiin kuitenkin palauttamaan muualle Ranskaan vietyjen yksilöiden avulla. Nykyään rotu on runsas, ja se on suosittu lemmikkieläin.

Ouessantinlammas on pienikokoinen. Täysikasvuisen oinaan säkäkorkeus on noin 48 - 50 senttimetriä ja uuhien 45 - 46 senttimetriä. Vain uroksilla on suurikokoiset sarvet. Suurin osa on väriltään tummanruskeita tai mustia, mutta on myös poikkeuksia. Joillakin voi olla useampi kuin yksi väri, ja harvoissa tapauksissa ne voivat olla jopa valkoisia.

## Lähteet

## Aiheesta muualla
Narayanan lehmät

**Narayanan lehmät** () on lukujono, joka perustuu kaavaan a_n = a_{n-1} + a_{n-3}. Kolme ensimmäistä lukua ovat ykkösiä. Lukujono voidaan muodostaa myös, kun lasketaan ykkösen, luonnollisen luvun, kolmioluvun ja tetraedriluvun summa. Esimerkiksi lukujen 1, 10, 28 ja 20 summa on 59. Ensimmäiset lukujonon jäsenet ovat 1, 1, 1, 2, 3, 4, 6, 9, 13, 19, 28, 41 ja 60.

## Lähteet
Bad-tibira

**Bad-tibira** (***Tell al-Madineh***)  oli muinaissumerilainen kaupunki, joka tunnetaan Sumerin tarustussa paimenkuningas Dumuzin kotipaikkana. Kaupungin nimi on sumeriksi 𒂦𒁾𒉄𒆠, bad3-tibiraki, "kupariseppien muuri" tai "seppien linnoitus". Paikka sijaitsi nykyisen Dhi Qarin maakunnan alueella Etelä-Irakissa, Eufratin ja Tigriin välissä.
Sumerilaisessa kuningasluettelossa mainitaan tämä kaupunki eräänä tulvaa edeltävänä pääkaupunkina.
Dumuzi oli kuningasluettelon mukaan viimeinen Bad-Tibiran kolmesta hallitsijasta, ennen kuin Larak kukisti Bad-Tibiran.

## Lähteet
John McArthur

**John McArthur** (16. maaliskuuta 1791 &ndash; 28. heinäkuuta 1862) oli brittiläinen merijalkaväen upseeri ja vesivärimaalari. Hän toimi pohjoisessa Australiassa nykyisen Pohjoisterritorion alueella sijaitsevan Port Essingtonin siirtokunnan komentajana kesäkuusta 1839 joulukuussa 1849 tapahtuneeseen siirtokunnan hylkäämiseen asti. Vuonna 1857 hänet ylennettiin kenraalimajuriksi.

McArthurin vanhemmat olivat James McArthur ja Katherine Hawkins. Hänen isoveljensä Hannibal oli uraauurtava paimentolainen Uudessa Etelä-Walesissa Australiassa.

Kapteenin arvoinen McArthur oli vuonna 1838 osana James John Gordon Bremerin retkikuntaa, joka perusti Port Essingtonin siirtokunnan. Hänestä tuli siirtokunnan virallinen komentaja kesäkuussa 1839 Bremerin poistuessa, mutta hän oli ollut epävirallisesti johdossa jo alusta alkaen. Hänen johtajuudellaan oli ilmeisesti suuri merkitys siirtokunnan selviytymisen kannalta.

McArthur yritti Port Essingtonin komentajana kitkeä alaistensa keskuudesta alkoholismia, mihin miehet olivat syrjäisen sijainnin ja virikkeiden puutteen takia taipuvaisia. Hän rankaisi juopottelusta viikon jalkarautoihin sulkemisella, minkä lisäksi hän yritti järjestää alaisilleen aktiviteettejä, kuten voimistelua ja regatan. Alkoholiongelman lisäksi myös sisäiset konfliktit piinasivat siirtokuntaa &ndash; Thomas Henry Huxley, joka vieraili Port Essingtonissa vuonna 1849, kuvaili McArthurin ja muiden upseerien välistä keinottelua, juonittelua ja klikkiytymistä samanlaiseksi kuin mongolivaltakunnan kaanin hovissa. Paikallisten alkuperäisasukkaiden kanssa sen sijaan ei esiintynyt ongelmia ja tahot elivät yhteisymmärryksessä. Ainoastaan kerran vuonna 1847 tapahtui välikohtaus, jossa alkuperäisasukasmies sai surmansa brittien käsissä.

Port Essingtoniin sijoitettuna McArthur maalasi jonkin verran vesivärimaalauksia kollegansa Owen Stanleyn tavoin. Hänen teostensa kohteet olivat yleensä idyllisempiä kuin Stanleyn. Hänen vuonna 1839 maalaamaansa teosta *View of Victoria, Port Essington, Northern Australia* käytetään usein Port Essingtonia kuvattaessa.

Vuoden 1849 marraskuussa Port Essingtoniin saapui Henry Keppelin komentamassa HMS ''Meanderissa'' tieto, että siirtokunta oli määrätty hylättäväksi. McArthur määräsi Port Essingtonin asukkaat *Meanderin* kyytiin, ja alus lähti matkalle kohti Sydneytä, minne saavuttiin 7. helmikuuta 1850.

Kolme kuukautta Sydneyyn saapumisensa jälkeen McArthur matkusti työkyvyttömäksi todettuna *Rattlesnake*-aluksessa Englantiin. Hän ei enää matkustanut Englannin ulkopuolelle. Vuonna 1857 hän sai ylennyksen kenraalimajuriksi. Hän kuoli 71-vuotiaana 28. heinäkuuta 1862.

## Perhe

McArthur sai vaimonsa Maryn kanssa seitsemän poikaa. Heistä kaksi lähti hänen mukanaan Port Essingtoniin ja asui siellä hänen komentajuutensa ajan: James H. McArthur lähti HMS *Britomartin* kyydissä syyskuussa 1841, mutta John A. McArthur pysyi siirtokunnassa koko sen olemassaolon ajan ja seurasi isäänsä Sydneyyn ja myöhemmin Englantiin.

## Lähteet
* 
### Viitteet
Benjamin Hübner

**Benjamin Hübner** (s. 4. heinäkuuta 1989 Wiesbaden) on saksalainen jalkapalloilija, pelipaikaltaan keskuspuolustaja. Hän on pituudeltaan 193-senttimetrinen. Hän edustaa Saksan Bundesliigassa pelaavaa Hoffenheimia.

Hübner aloitti liigauransa Wehen Wiesbadenissa toukokuussa 2008. Kaudet 2012–2014 hän pelasi Aalenissa ja kaudet 2014–2016 Ingolstadtissa. Jälkimmäisellä Ingolstadtin-kaudellaan hän pelasi ensimmäisen kerran pääsarjassa, ja hänelle kertyi tuolloin 30 ottelua ja yksi maali helmikuussa 2016 Werder Bremeniä vastaan. Kesällä 2016 hän siirtyi pääsarjassa myöskin pelaavaan Hoffenheimiin, jossa hän on neljän kauden aikana pelannut 87 bundesliigaottelua ja tehnyt niissä kuusi maalia. Hän on toiminut joukkueen kapteeninakin. Kaudella 2017–2018 Hübner pelasi Eurooppa-liigassa kaksi ottelua ja teki niissä yhden maalin. Kaudella 2018–2019 hän pelasi Mestarien liigassa yhden ottelun.

## Lähteet
Steven Zuber

**Steven Zuber** (s. 17. elokuuta 1991 Winterthur) on sveitsiläinen jalkapalloilija, pelipaikaltaan keskikenttäpelaaja. Hän edustaa Kreikan Superliigassa pelaavaa AEK Ateenaa.

Zuber aloitti liigauransa Sveitsin Superliigassa Grasshopperin joukkueessa kausina 2008–2013. Hän voitti Sveitsin cupin vuonna 2013. Hän pelasi Venäjän jalkapalloliigan TsSKA Moskovassa kauden 2013–2014 ja voitti Venäjän mestaruuden. Elokuussa 2014 Zuber siirtyi Hoffenheimiin. Alkuvuoden 2019 hän pelasi lainalla Stuttgartissa. Elokuussa 2020 hän siirtyi Eintracht Frankfurtiin. Hän on kauden 2020–2021 loppuun mennessä pelannut Bundesliigassa kolmessa joukkueessaan yhteensä 129 ottelua ja tehnyt niissä 14 maalia. Kaudella 2021–2022 hän pelasi AEK Ateenassa lainalla, ja kesällä 2022 hän siirtyi AEK:n omistukseen. Hän on kauden 2023–2024 loppuun mennessä pelannut Kreikan Superliigassa 94 ottelua ja tehnyt niissä 23 maalia. Mestarien liigassa hän on pelannut TsSKA Moskovan joukkueessa kuusi ottelua ja Hoffenheimissa kolme ottelua, joissa hän on tehnyt yhden maalin.

Zuber on pelannut useissa Sveitsin nuorisomaajoukkueissa ja edusti maata Lontoon olympialaisissa 2012. Sveitsin A-maajoukkueessa hän pelasi ensimmäisen kerran maaliskuussa 2017 MM-karsintaottelussa Latviaa vastaan. Ensimmäiset kaksi maaottelumaaliaan hän teki lokakuussa 2017 MM-karsintaottelussa Unkaria vastaan. MM-kilpailuissa 2018 hän pelasi kolme ottelua avauskokoonpanossa ja oli poissa vain viimeisestä alkulohko-ottelusta sairastumisen vuoksi. Kesän 2021 EM-kilpailuissa hän pääsi toisessa alkulohko-ottelussa vaihdosta kentälle. Kolmannessa alkulohko-ottelussa Turkkia vastaan hän pelasi avauskokoonpanossa ja antoi syötön Sveitsin kaikkiin kolmeen maaliin. Neljännesvälierässä Ranskaa vastaan hän syötti joukkueensa ensimmäisen maalin, ja myös tappiollisessa puolivälieräottelussa Espanjaa vastaan hän pelasi avauskokoonpanossa. Vuoden 2022 MM-kilpailuista hän jäi loukkaantumisen vuoksi pois. Hän loukkaantui EM-kilpailuja 2024 edeltäneessä ystävyysottelussa Itävaltaa vastaan ja pelasi EM-turnauksessa vain neljännesvälierän ja puolivälierän, joissa hän tuli vaihdosta kentälle. Zuber on pelannut EM-kilpailujen 2024 loppuun mennessä 56 maaottelua ja tehnyt niissä 11 maalia.

## Lähteet
Kangaslammin koulu (Iisalmi)

**Kangaslammin koulu** on suomenkielinen alakoulu (luokka-asteet 0–6) Iisalmen kaupungissa Pohjois-Savossa. Peruskorjattu ja osin uudelleenrakennettu koulurakennus saatiin käyttöön vuonna 2017. Se on oppilasmäärältään kaupungin suurin alakoulu. Lukuvuoden 2022–2023 alkaessa koulua kävi 320 peruskoululaista ja 21 esioppilasta. Koulun lähellä on monia lähiliikunta-alueita, kuten frisbeegolfrata, nurmikenttä, skeittipuisto ja rantalentopallokenttä. 

Kangaslammin koulu toimii myös Iisalmen taajaman eteläosan äänestyspaikkana (äänestysalue Kangaslampi). 

Koulun pääoven yläpuolella olevan kellon ympärillä on Kirsi Kaulasen suunnittelema taideteos *Taika-aika* (2017).

## Lähteet

## Aiheesta muualla
*By Iisalmi - Kangaslammin koulussa hyvä huomataan! ("Kankkulan" koulun esittelyvideo, 2018) (youtu.be)
Syli (rahayksikkö)

**Syli** oli Guinean rahayksikkö vuosina 1972–1986.

Guinean rahayksikkönä toimi vuoteen 1960 saakka CFA-frangi ja sen jälkeen Guinean frangi, jonka liikkeelle laskusta vastasi Guinean keskuspankki. Ranskan frangista, CFA-frangista sekä Malin ja Madagaskarin frangeista poiketen Guinean frangia ei devalvoitu vuonna 1969, mikä nosti sen arvoa suhteessa näihin valuuttoihin.

Syli korvasi Guinean frangin 2. lokakuuta 1972. Sen nimi tarkoittaa susun kielessä norsua, joka oli hallitsevan Guinean demokraattisen puolueen tunnus sekä presidentti Sékou Tourén lempinimi. Yksi syli vastasi kymmentä Guinean frangia ja jakautui sataan cauriin. Jälkimmäinen nimitys perustuu Länsi-Afrikassa rahana käytettyihin kaurikotiloihin.

Ensimmäinen seteli- ja kolikkosarja on päivätty vuodelle 1971. Se käsittää 50 caurin, 1, 2 ja 5 sylin kolikot sekä 10, 25, 50 ja 100 sylin setelit. Vuonna 1977 julkaistiin joukko 500, 1&nbsp;000 ja 2&nbsp;000 sylin hopea- ja kultakolikoita. Vanhat setelit vaihdettiin huhtikuussa 1981 uusiin 1, 2, 5, 10, 25, 50, 100 ja 500 sylin seteleihin, joista osa on päivätty vuodelle 1980. Seteleissä ja kolikoissa on kuvattu paikallisten aiheiden ja henkilöiden lisäksi Patrice Lumumba, Mohammed V, Kwame Nkrumah, Josip Broz Tito, Miriam Makeba ja Mao Zedong.

Yksi syli vastasi 0,036 kultagrammaa, minkä perusteella sen virallinen kurssi oli aluksi 22,736 syliä yhdestä Yhdysvaltain dollarista ja 4,444 syliä Ranskan frangista. Syli sidottiin vuonna 1975 Kansainvälisen valuuttarahaston erityisnosto-oikeuteen, minkä seurauksena sen virallinen kurssi oli 19,8 syliä dollarilta. Mustan pörssin kurssi oli kuitenkin jo tuolloin lähes 180 syliä dollarilta, ja vuonna 1982 sallittiin myös vapaaseen markkinakurssiin perustuvat operaatiot.

6. tammikuuta 1986 otettiin käyttöön uusi Guinean frangi, joka vastasi yhtä syliä. Virallinen valuuttakurssi nousi samalla 22,6:sta 300 frangiin dollarilta ja vapaa kurssi 340:een.

## Lähteet
Pittsylvanian piirikunta

**Pittsylvanian piirikunta** () on Yhdysvaltojen Virginian osavaltiossa sijaitseva piirikunta. Sen väkiluku oli 60&nbsp;354 vuonna 2019. Piirikunnan hallintokeskus on Chathamin kunta. Piirikunta perustettiin vuonna 1767.
  
## Lähteet

## Aiheesta muualla
Juhani Ahon koulu

**Juhani Ahon koulu** on kirjailija Juhani Ahon mukaan nimetty, luokka-asteet 7–9 käsittävä yläkoulu Iisalmen kaupungissa, jossa ei ole muita yläkouluja. Vuoden 2025 alussa Juhani Ahon koulua kävi noin 730 peruskoululaista. 

2020-luvun taitteessa kaikki Juhani Ahon koulun oppilaat saivat käyttöönsä kannettavan tietokoneen. 

Iisalmen keskustassa sijaitsevan yläkoulun naapurustossa ovat muun muassa Iisalmen kulttuurikeskus, Iisalmen lyseo, LUMA-keskus Majakka ja Pyhän Ristin kirkko.

Arkkitehti Seppo Ruotsalaisen suunnittelema koulurakennus valmistui vuonna 1957 Iisalmen tyttölyseoksi, jonka toiminta päättyi 1970. Rakennusta on korjattu lukukaudella 1981–1982 ja vuonna 2003 sekä siihen tehtiin täydellinen peruskorjaus 2010–2012. Juhani Ahon koulun pohjakaava on omaksuttu Tanskasta Suomeen ja sen ideana on, että sivukäytävällisessä pohjaratkaisussa luokat sijaitsevat vain yhdellä puolella käytävää.

## Lähteet
Lahdenmäki

**Lahdenmäki** on suomalainen sukunimi, joka on muun muassa seuraavilla henkilöillä:

*Ari Lahdenmäki (1977–2020), toimittaja ja tietokirjailija
*Ella Lahdenmäki (s. 1988), näyttelijä
*Jarkko Lahdenmäki (s. 1991), jalkapalloilija
*Matti Lahdenmäki (1900–1968), kirjailija
*Nathalie Lahdenmäki (s. 1974), suomalais-ranskalainen keramiikkataiteilija, tutkija ja opettaja
*Timo Lahdenmäki (1947–2019), poliitikko ja Kommunistisen Työväenpuolueen puheenjohtaja 1988–1997
Waltonin piirikunta (Florida)

**Waltonin piirikunta** () on Yhdysvaltojen Floridan osavaltiossa sijaitseva piirikunta. Sen väkiluku oli 74&nbsp;071 vuonna 2019. Piirikunnan hallintokeskus on DeFuniak Springsin kaupunki. Piirikunta perustettiin 29. joulukuuta 1824.

## Lähteet

## Aiheesta muualla
Juhani Ahon museo

**Juhani Ahon museo** on Iisalmen kaupungissa sijaitseva paikallismuseo. Se toimii Mansikkaniemen pikku-pappilassa esitellen kirjailija Juhani Ahoa (1861–1921) ja 1800-luvun loppupuoliskon maalaispappilaa. 

Rakennus on Juhani Ahon lapsuudenkoti, jossa Aho asui vuosina 1865–1876. Hänen isänsä Theodor Brofeldt (1837–1914), toimi pitkään Iisalmen seurakunnan pappina. Pappilan päärakennus on 1840-luvulta; siellä on museon pysyvä näyttely. Pihapiirin aitoissa on vuosittain vaihtuvia näyttelyitä. Pappilan pihapiiristä lähtevä historiapolku esittelee Koljonvirran taistelua. Museota ylläpitää Iisalmen kaupunki. 

Museoalue kuuluu osana valtakunnallisesti merkittävään rakennetun kulttuuriympäristön kohteeseen *[[Koljonvirta|Koljonvirran]] historiallinen maisema*.

Kotiseutuliitto valitsi Juhani Ahon museon vuoden 2020 Itä-Suomen paikallismuseoksi.

## Lähteet

## Aiheesta muualla

*Juhani Ahon museo (pohjois-savonmuisti.fi)
Pielaveden kunnankirjasto

**Pielaveden kunnankirjasto** on Pielaveden kunnan kirkonkylässä toimiva yleinen kirjasto. Se kuuluu Ylä-Savon kirjastoverkko Rutakkoon, jonka tarjontaa jäsenkuntien asukkaat voivat hyödyntää.

Pielaveden ensimmäinen kirjasto perustettiin vuonna 1866. Nykyinen kirjastorakennus on vuodelta 1980. 

Kirjaston lähistöllä sijaitsevat esimerkiksi Pielaveden yhtenäiskoulu, Pielaveden lukio ja Pielaveden linja-autoasema.

## Lähteet
Keiteleen kirjasto

**Keiteleen kirjasto** on Keiteleen kirkonkylässä toimiva yleinen kirjasto. Se kuuluu Ylä-Savon kirjastoverkko Rutakkoon, jonka tarjontaa jäsenkuntien asukkaat voivat hyödyntää.

Keiteleen ensimmäinen kirjasto perustettiin vuonna 1881. Nykyinen kirjastorakennus on vuodelta 1985. Kirjastorakennuksessa sijaitsee myös Talligalleria-näyttelytila.

Kirjaston naapurustossa sijaitsee esimerkiksi Nilakan yhtenäiskoulu.

## Lähteet
Vesannon kirjasto

**Vesannon kirjasto** on Vesannon kirkonkylässä toimiva yleinen kirjasto. Se kuuluu Ylä-Savon kirjastoverkko Rutakkoon, jonka tarjontaa jäsenkuntien asukkaat voivat hyödyntää.

Kirjastotoiminta Vesannolla alkoi vuonna 1879. 

## Lähteet
Hana Hegerová

**Hana Hegerová** (alkuperäisnimeltään *Carmen Farkašová*; 20. lokakuuta 1931 Bratislava – 23. maaliskuuta 2021) oli tšekkiläis-slovakialainen laulaja ja näyttelijä. 

Hegerová aloitti uransa näyttelijänä ja laulajana vuonna 1953 valmistuttuaan konservatoriosta. Hän otti käyttöön Hana-nimen varhain, koska arveli Carmenia yleisön silmissä mahtipontiseksi nimeksi aloittelevan näyttelijän kohdalla. 1950–1960-lukujen vaihteessa Hegerová esiintyi Prahan Rokoko-teatterissa. Tämän jälkeen hän siirtyi Semafor-teatteriin, jossa työskenteli vuoteen 1967 saakka. Osa hänen hittikappaleistaan on peräisin tältä ajalta. Näihin kuuluvat otteet jazzoopperasta *[[Dobře placená procházka]]*. Hegerová teki läheistä yhteistyötä Petr Hapkan kanssa.

Hegerová omistautui chansonille 1970-luvulta lähtien. Hänen ohjelmistoonsa kuului chansoneita tšekkiläisten ja slovakialaisten kirjoittajien sanoihin, mutta hän lauloi myös kappaleita, joiden alkuperäisiä esittäjiä olivat esimerkiksi Édith Piaf ja Jacques Brel. Hegerová esiintyi urallaan useissa elokuvissa ja levytti yli kaksikymmentä albumia. Hän teki kansainvälisiä esiintymisiä muiden muassa Ranskassa, Kanadassa, Saksassa ja Yhdysvalloissa. Hegerová julkaisi vielä vuonna 2010 positiivisia arvioita saaneen albumin *Mlýnské kolo v srdci mém*, mutta jätti esiintymisuran 80-vuotisjuhlavuonnaan 2011. Loppuvuodesta 2014 hänet otettiin Prahassa sairaalahoitoon sydäninfarktin jälkeen.

## Lähteet
Myh’ailo Maksymovytš

**Mihail Aleksandrovitš Maksimovitš** (; 1804–1873) oli ukrainalainen historioitsija, kielitieteilijä, kansatieteilijä, kasvitieteilijä ja kirjailija. Hän oli kotoisin Pultavan kuvernementista. Hän opiskeli Moskovan yliopistossa ja oli siellä vuodesta 1833 kasvitieteen professori. Seuraavana vuonna hänet kutsuttiin venäläisen kansankirjallisuuden professoriksi ja rehtoriksi juuri perustettuun Kiovan yliopistoon, mutta 1841 hän erosi virasta ja tutki koko loppuelämänsä Etelä-Venäjän historiaa, kansa- ja muinaistiedettä.

Maksimovitš julkaisi 1827–1849 kolme kokoelmaa ukrainalaisia kansanlauluja, Ukrainan oloja käsitteleviä *Dennitsa*-nimisiä vihkoja (1830–1834) sekä *Kievljanin* ja *Ukrainets*-nimisiä kirjallis-historiallisia kalentereita ("Kievljanin" (vuotta 1918 edeltävällä venäjällä kirjoitettuna: кіевляринъ); 1840, 1841 ja 1850) ja "Ukrainets" (Украинецъ; 1859 ja 1864). Hän käänsi ukrainaksi muinaisvenäläisen *Kimon Igorin sotaretkestä* (1857) ja Psalttarin (1859). Maksimovitš oli ukrainalaisten kansallisen elämän huomattavimpia puoltajia. Hänen kootut teoksensa ilmestyivät 1876–1880.

## Lähteet

## Aiheesta muualla

* Maksimovitj, Michail, Nordisk familjebok
Tayeb Salih

**Tayeb Salih** (; 12. heinäkuuta 1928 Karmakol – 18. helmikuuta 2009 Lontoo) oli sudanilainen kirjailija. Hän kirjoitti arabian kielellä romaaneja ja novelleja, joissa tarkasteli perinteisten ja modernien elämäntapojen risteytymistä Afrikassa.

## Elämä
Salihin tausta oli Sudanin maaseudulla, mutta hän muutti nuorena Khartumiin, jossa aloitti yliopisto-opinnot. Vuonna 1952 hän lähti jatkamaan opiskelua Lontooseen. Hän kuului Isossa-Britanniassa koulutettujen sudanilaisten ensimmäiseen sukupolveen. Hän pysytteli Sudanin ulkopuolella suurimman osan loppuelämästään. Salih työskenteli BBC:n arabiankielisten palveluiden draamapäällikkönä, ministeriössä Qatarissa ja Pariisissa Unescon palveluksessa.

Salih meni vuonna 1965 naimisiin skotlantilaisen Julia Macleanin kanssa. Pariskunta asettui Lontooseen ja oli naimisissa Salihin loppuelämän ajan. 1990-luvulla Salih tuomitsi artikkelissa *Where did these people come from?* islamistien vallankäytön Sudanissa ja kyseenalaisti sudanilaisen kulttuurin korvaamista uskonnollisilla painotuksilla. Salih kuoli 80-vuotiaana Lontoossa. Hänellä oli tyttäret Zainab, Sara ja Samira.

## Kirjallisuus
Vuonna 1966 Salih julkaisi teoksen *Mawsim al-hijrah ila al-shamal*, joka on sittemmin käännetty kymmenille eri kielille. Teoksesta on tehty paljon akateemista analyysiä. Edward Said piti kirjaa yhtenä hienoimmista esimerkeistä modernista arabikirjallisuudesta, ja vuonna 2001 Damaskoksen arabialainen akatemia nimesi kirjan 1900-luvun tärkeimmäksi arabiankieliseksi romaaniksi. Salihin kerronnassa yhdistyvät realismi ja absurdistiset piirteet.

Salihin myöhempi tuotanto jäi pitkälti pääteoksen varjoon. Hänen myöhempiä teoksiaan olivat novellikokoelma *'Urs al-Zayn* (1967), kahdesta lyhyestä kirjasta 1970-luvulla koostettu *Bandarshah* ja myöhäisempi moniosainen omaelämäkerta.

## Suomennettu tuotanto
* Wad Hamidin dom-palmu, novelli; suomentanut Ilkka Lindstedt, *Nuori voima: kulttuuriharrastajain lehti* 2010: 2-3

## Lähteet
Tirrevet

**Tirrevet** on noin 1,1 hehtaarin laajuinen kallioinen saari Espoon Suvisaariston kaakkoisosassa. Se sijaitsee aivan Lehtisaarten eteläpuolella ja Sumparenin länsipuolella. Noin puoli kilometriä Tirrevetistä lounaaseen sijaitsee Gåsgrund.

Tirrevetin ympärillä on useita kallioluotoja. Tirrevetin nimi sisältää kalatiiraa tarkoittavan murresanan tira ja kiviriuttaa tai särkkää tarkoittavan sanan rev. Tirrevetin etäisyys Helsingin keskustasta on noin kolmetoista kilometriä lounaaseen.

## Viitteet

## Aiheesta muualla
*Tiedostopalvelu.maanmittauslaitos.fi
*Tirrevet, Uusimaa, Suomi — Sunrise, Sunset and Daylength
Henrik Halme

**Heikki Waldemar (Henrik) Halme** (16. joulukuuta 1886 Merimasku – 24. kesäkuuta 1968 Turku) oli opettaja ja rehtori, joka sai ensimmäisenä Suomessa ylirehtorin arvonimen, vuonna 1957.

Halme tuli ylioppilaaksi 1908 ja valmistui filosofian kandidaatiksi 1911. Hän toimi suomen ja historian opettajana Turussa 1913–1928, ensin Turun suomalaisessa jatko-opistossa ja vuodesta 1926 Turun suomalaisessa lyseossa. Halme oli vuodesta 1928 kouluhallituksen nimittämänä perustamassa Turun toista suomalaista lyseota, jonka opettajaksi hänet samalla nimitettiin. Toimittuaan ensin koulun vt. rehtorina Halmeesta tuli vakinainen rehtori, mitä tehtävää hän hoiti aina eläkkeelle jäämiseensä asti, vuoteen 1956. Halme oli myös Åbo Akademin suomenkielen lehtori 1932–1944 ja Turun yliopiston apulaisopettaja 1936–1939.

## Lähteet
Konstantínos Stafylídis

**Konstantínos ”Kóstas” Stafylídis** (, s. 2. joulukuuta 1993 Thessaloniki) on kreikkalainen jalkapalloilija, pelipaikaltaan useimmiten vasen laitapuolustaja. Hän edustaa Saksan Bundesliigassa pelaavaa VfL Bochumia, jossa hän pelasi lainalla jo kaudella 2021–2022.

Stafylídis aloitti liigauransa kotimaassaan PAOK:in joukkueessa kaudella 2011–2012. Sen jälkeen hän on edustanut Saksan Bundesliigassa Leverkusenia, Augsburgia ja Hoffenheimia sekä lainasopimuksilla Englannissa mestaruussarjajoukkue Fulhamia ja valioliigajoukkue Stoke Cityä. Hän on kauden 2019–2020 loppuun mennessä pelannut Bundesliigassa 60 ottelua ja tehnyt niissä kuusi maalia. Valioliigassa hän on pelannut viisi ottelua kaudella 2017–2018. Eurooppa-liigassa hän on pelannut yhteensä seitsemän ottelua PAOK:in ja Augsburgin joukkueissa.

Stafylídis on pelannut useissa Kreikan nuorisomaajoukkueissa. Hän pelasi alle 17-vuotiaiden EM-kilpailuissa kaksi ottelua vuonna 2010 sekä alle 19-vuotiaiden EM-kilpailuissa yhteensä seitsemän ottelua vuosina 2011 ja 2012, ja näistä viimeisimmässä Kreikka saavutti hopeaa hävittyään loppuottelussa Espanjalle 0–1. Alle 20-vuotiaiden MM-kilpailuissa 2013 Stafylídis pelasi neljä ottelua ja teki yhden maalin.

Stafylídis pelasi Kreikan A-maajoukkueessa ensimmäisen kerran marraskuussa 2012 ystävyysottelussa Irlantia vastaan. Toisen maaottelunsa hän pelasi lokakuussa 2014 ja on siitä lähtien kuulunut maajoukkueen vakiokokoonpanoon. Loka-marraskuussa 2019 hän pelasi neljässä viimeisessä EM-karsintaottelussa joukkueen kapteenina. Hän on pelannut kesäkuun 2020 loppuun mennessä 31 maaottelua ja tehnyt niissä kaksi maalia, joista ensimmäisen lokakuussa 2015 EM-karsintaottelussa Unkaria ja toisen lokakuussa 2016 MM-karsintaottelussa Viroa vastaan.

## Lähteet
Harry Watson

**Harry Watson** voi tarkoittaa ainakin seuraavia henkilöitä:

* Harry Watson (1898–1957), kanadalainen jääkiekkoilija
* Harry Percival Watson (1923–2002), kanadalainen jääkiekkoilija
* Harry L. Watson, yhdysvaltalainen historioitsija ja kirjailija
* Harry Watson (1921–2001), yhdysvaltalainen näyttelijä
* Harry Watson Jr. (1876–1965), yhdysvaltalainen näyttelijä ja koomikko
* Harry Watson (1896–1941), australialaisen jalkapallon pelaaja
Erick Walder

**Erick Walder** (s. 5. marraskuuta 1971) on yhdysvaltalainen pituushypyn MM-mitalisti, joka kilpaili myös kolmiloikassa.

Walder sijoittui Plovdivin alle 20-vuotiaiden MM-kilpailuissa 1990 kolmiloikassa 15:nneksi. Hän voitti pituushypyssä NCAA:n ulkoratamestaruuden 1992 tuloksella 847 cm ja 1993 tuloksella 853. NCAA:n hallimestaruuden hän voitti kolmiloikassa 1992 ja 1993 sekä pituushypyssä 1993. Stuttgartin MM-kilpailuissa 1993 hän sijoittui pituushypyssä neljänneksi tuloksella 805. 

Walder voitti talvella 1994  Indianapolisissa NCAA:n sisäratamestaruuden pituushypyssä tuloksella 843 ja kolmiloikassa tuloksella 17,24. Molemmat jäivät hänen lopullisiksi halliennätyksikseen. Uransa parhaat ulkoratasuoritukset hän teki El Pasossa 2. huhtikuuta 1994. Hänen pituustuloksensa 874 cm on edelleen heinäkuussa 2020 kaikkien aikojen maailmantilastossa viidentenä. Kolmiloikkaa hän hyppäsi samana päivänä 17,12. Hän voitti samana vuonna pituushypyssä NCAA:n ulkoratamestaruuden ja saavutti hopeaa Hyvän tahdon kisoissa Pietarissa.

Walder saavutti Barcelonan sisäratojen MM-kilpailuissa 1995 pronssia pituushypyssä tuloksella 814. Hän voitti pituushypyn sisäratojen Yhdysvaltain-mestaruuden 1996. Olympiakarsinnoissa hän jäi kuudenneksi tuloksella 822. Seuraavana vuonna hän voitti jälleen pituushypyssä maansa hallimestaruuden. Pariisin sisäratojen MM-kilpailuissa hän oli neljäs tuloksella 824. Saman vuoden Ateenan MM-kilpailuissa hän saavutti hopeaa tuloksella 838. GP-finaalissa hän oli kolmas. Hän sijoittui toiseksi New Yorkin Hyvän tahdon kisoissa 1998.

Walder saavutti Maebashin MM-hallikilpailuissa 1999 pronssia pituushypyssä tuloksella 830. Hän karsiutui samana vuonna pituushypyn loppukilpailusta Sevillan MM-kilpailuissa ja oli kolmas GP-finaalissa. Hän hyppäsi viimeisen kerran yli kahdeksan metriä vuonna 2000.

Walder jäi kiinni metamfetamiinin käytöstä 2004 ja sai kahden vuoden kilpailukiellon. Kilpailukieltonsa jälkeen hän kilpaili vuoteen 2010 saakka parhaan pituustuloksensa ollessa 771 cm.

## Lähteet
Birger Palonkoski

**Birger Johannes Palonkoski**, entinen **Brännfors** (6. joulukuuta 1913 Kauhajoki – 21. joulukuuta 1998) oli rakennusmestari, joka sai ensimmäisenä Suomessa ylirakennusmestarin arvonimen, vuonna 1978.

Palonkoski kävi keskikoulun ja valmistui rakennusmestariksi 1940. Hän osallistui sekä talvisotaan että jatkosotaan ja toimi välirauhan aikana rakennusmestarina Petsamon Nikkelin palveluksessa. Sotien jälkeen Palonkoski toimi rakennusmestarina Vaasassa sekä kaupungin että yksityisten palveluksessa, samoin kuin Vaasan tie- ja vesirakennuspiirin vastaavana rakennusmestarina. Vaasan läänin lääninrakennusmestariksi hänet nimitettiin vuonna 1954.

## Lähteet